次韵子瞻和淵明飲酒二十首  其二○
作者：蘇轍
朝代：宋

paragraphs: 諸妄不可頼，所頼惟一真。
內欲求性命，油然反清淳。
外將應物化，致一常日新。
商於四父老，携手初逃秦。
翻然感漢德，投足復踐塵。
出處蓋有道，豈爲諸呂勤。
嗟我千歲後，澹然與之親。
還將山林姿，俯首要路津。
囊中舊時物，布衣白綸巾。
功成不歸去，愧此同心人。